2001R0963 — SL — 15.10.2004 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:









▼B

UREDBA KOMISIJE (ES) št. 963/2001

z dne 17. maja 2001

o podrobnih pravilih za uporabo Uredbe Sveta (ES) št. 1259/1999 v zvezi z dodatno podporo Skupnosti in posredovanjem informacij Komisiji







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Uredbe Sveta (ES) št. 1259/1999 z dne 17. maja 1999 o skupnih pravilih za programa neposrednih podpor glede na skupno kmetijsko politiko ( 1 ), in zlasti prve alinee člena 11 Uredbe, ob upoštevanju naslednjega: (1) Ukrepi za razvoj podeželja, financirani z dodatno podporo Skupnosti iz člena 5(2) Uredbe (ES) št. 1259/1999, morajo biti vključeni v programiranje razvoja podeželja v skladu s členi 41 do 44 Uredbe Sveta (ES) št. 1257/1999 z dne 17. maja 1999 o podpori za razvoj podeželja Evropskega kmetijskega usmerjevalnega in jamstvenega sklada (EKUJS) in o spremembi ter razveljavitvi nekaterih uredb ( 2 ). Zato mora Komisija oceniti predlagane ukrepe v skladu s členom 33(2)(a) Uredbe Komisije (ES) št. 1750/1999 z dne 23. julija 1999 o podrobnih pravilih za uporabo Uredbe Sveta (ES) št. 1257/1999 o podpori za razvoj podeželja Evropskega kmetijskega usmerjevalnega in jamstvenega sklada (EKUJS) ( 3 ), kakor je bila nazadnje spremenjena z Uredbo (ES) št. 672/2001 ( 4 ). (2) Treba je določiti roke iz člena 5(2) Uredbe (ES) št. 1259/1999, ki urejajo razpoložljivost dodatne podpore Skupnosti. Roki bi morali dati državam članicam dovolj časa, da uporabijo dodatno podporo Skupnosti. (3) Člen 5(2) Uredbe (ES) št. 1259/1999 predvideva, da se lahko zneski, ki so se sprostili z znižanjem izplačil, uporabijo za nekatere dodatne ukrepe k obstoječim ukrepom za razvoj podeželja. Ta podpora je lahko sestavljena bodisi iz podpore za dodatne upravičence obstoječih ukrepov, vključno z upravičenci novih obvez za dodatne ukrepe v okviru obstoječih ukrepov, bodisi iz podpore za dodatne ukrepe. Vendar se ne sme uporabiti zgolj za zvišanje stopenj sofinanciranja Skupnosti za ukrepe, ki so bili že predvideni v dokumentih programiranja razvoja podeželja. Za zagotovitev sledljivosti mora ostati finančni vir za večletne aktivnosti, ki jih izvaja upravičenec, enak do konca tega izvajanja. (4) Da bi bila Komisija v celoti obveščena o ukrepih, ki so jih države članice sprejele za izvajanje Uredbe (ES) št. 1259/1999, v skladu s členom 9 Uredbe, je treba sprejeti pravila o vsebini in časovni razporeditvi obvestil. (5) Skupni odbor, sestavljen iz upravljalnih odborov, ustanovljenih skladno s členom 42 Uredbe Sveta (ES) št. 1254/1999 ( 5 ) in ustreznimi členi drugih uredb o skupni ureditvi kmetijskih trgov, še ni predložil svojega mnenja v roku, ki ga je določil njegov predsednik – ob upoštevanju naslednjega: SPREJELA NASLEDNJO UREDBO:







Člen 1

Dodatna podpora Skupnosti

▼M1

1. Sredstva, zadržana v skladu s členom 3(2) Uredbe (ES) št. 1259/1999, se uporabijo za plačila dodatne podpore Skupnosti, ki je določena v členu 5(2) navedene uredbe, najkasneje do konca tretjega proračunskega leta, ki sledi tistemu, v katerem so zadržana.

▼B

2. Dodatna podpora Skupnosti za enega od štirih ukrepov ali več iz člena 5(2) Uredbe (ES) št. 1259/1999 je sestavljena iz podpore, odobrene:

(a) dodatnim upravičencem obstoječih ukrepov, vključenih v dokumente programiranja razvoja podeželja iz člena 44(2) Uredbe (ES) št. 1257/1999; in/ali

(b) za dodatne ukrepe, ki jih je treba vključiti v dokumente programiranja razvoja podeželja.

Odstotek prispevka Skupnosti k takšni dodatni podpori je enak odstotku, določenemu v dokumentih programiranja razvoja podeželja za zadevni ukrep.

3. Večletne aktivnosti, ki jih izvaja upravičenec, ne smejo biti eno leto financirane iz naslova podpore Skupnosti iz člena 33(2)(a) Uredbe (ES) št. 1750/1999 in drugo leto iz naslova dodatne podpore Skupnosti iz člena 5(2) Uredbe (ES) št. 1259/1999.

Člen 2

Posredovanje informacij Komisiji

1. Države članice v zvezi s členom 3 Uredbe (ES) št. 1259/1999 in za vsak sektor, naštet v Prilogi k navedeni uredbi, sporočijo Komisiji:

(a) analizo stanja kmetijskih zemljišč v uporabi in zadevne proizvodnje v zvezi z možnimi vplivi na okolje;

(b) podroben opis ustreznih okoljskih ukrepov, predvidenih s členom 3(1) navedene uredbe, ki so jih izvedle na podlagi analize iz točke (a);

(c) podroben opis kazni, za katere so se odločile v skladu s členom 3(2) navedene uredbe.

2. Kadar se države članice odločijo za izvajanje člena 4 Uredbe (ES) št. 1259/1999, sporočijo podroben opis ukrepov, ki so jih sprejele v ta namen.

3. Države članice sporočijo podroben opis katerih koli drugih ukrepov, ki so jih sprejele v skladu z Uredbo (ES) št. 1259/1999.

4. Opisi iz odstavkov 1, 2 in 3 veljajo za ustrezno zakonodajo države članice in/ali Skupnosti. Države članice sporočijo Komisiji takšno nacionalno zakonodajo na zahtevo.

5. Sporočila iz odstavkov 1, 2 in 3 se opravijo takoj, ko so bili sprejeti zadevni ukrepi. Za ukrepe, sprejete med 1. januarjem 2000 in 31. julijem 2001, se pošlje sporočilo do 30. septembra 2001.

6. Države članice vsako leto najpozneje do 30. septembra predložijo ažurirano poročilo o zneskih, zadržanih v skladu s členom 3(2) in členom 4 Uredbe (ES) št. 1259/1999, in dodeljenih iz naslova dodatne podpore Skupnosti, skupaj z izkazom o izdatkih v skladu s členom 37 Uredbe (ES) št. 1750/1999.

Člen 3

Letno poročilo

1. Letno poročilo o napredku pri izvajanju ukrepov in kazni iz člena 2(1), (2) in (3), vključno z oceno njihovih učinkov, se predloži Komisiji vsako leto najpozneje do 30. aprila. Prvo poročilo o napredku se predloži do 30. aprila 2002 in zajema ukrepe ter kazni, izvedene v letih 2000 in 2001.

Vsako poročilo o napredku vsebuje naslednje podatke:

(a) povzetek razpoložljivih fizičnih in finančnih podatkov o izvajanju ukrepov in kakršnih koli kazni iz člena 2(1), (2) in (3), kateremu sledi analiza teh podatkov, vključno s podrobnostmi o kakršnih koli večjih nastalih težavah;

(b) oceno napredka pri izpolnjevanju operativnih ciljev na podlagi podatkov, predloženih v skladu s točko (a).

2. Kadar poročilo ni prejeto do 30. aprila vsako leto ali je očitno nepopolno, lahko Komisija za zadevne države članice odloži izplačilo predplačila v zvezi z izdatki v skladu s podnaslovom 1A Jamstvenega oddelka EKUJS:

(a) če poročilo ni prejeto do 15. maja ali je na ta dan očitno nepopolno, se znesek, ki ustreza zneskom, odštetim v skladu s členom 3(2) in členom 4 Uredbe (ES) št. 1259/1999 med 1. majem in 15. oktobrom prejšnjega leta, odtegne od predplačil, ki jih je treba izplačati na začetku junija;

(b) če je poročilo prejeto po 15. juniju ali očitno nepopolno po tem datumu, se znesek, ki ustreza zneskom, odštetim v skladu s členom 3(2) in členom 4 Uredbe (ES) št. 1259/1999 med 16. oktobrom in 30. aprilom, odtegne od predplačil, ki jih je treba izplačati na začetku julija.

3. Izplačila zadržanih zneskov zadevnim državam članicam v skladu z odstavkom 2 so odvisna od prejema popolnega poročila in se opravijo skupaj z drugim predplačilom, ki se izplača pozneje.

Člen 4

Začetek veljavnosti

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.